Петко Р. Славейков
Родина

chitanka.info

Де изгрява най-светливо

слънцето иззад гори?

Де разсява толкоз живо

месец сребърни зари?

Дали на чужбина?

Не там, о дружина,

но там — на родина!

Де цъфтят така обилно

китки ружи алени?

Де ли славей тъй умилно

пее сладки нам песни?

Дали на чужбина?

Не там, о дружина,

но там — на родина!

Де пак никне толкоз красно

цветето на любовта?

Де ся чува толкоз ясно

сладкий глас на верността?

Дали на чужбина?

Не там, о дружина,

но там — на родина!

Де нам толкоз драги, мили

биват нашите деца?

Де най-вече пълни с сили

биват нашите сърца?

Дали на чужбина?

Не там, о дружина,

но там — на родина!

Де всяк търси и намира

тези свидни хубости?

Де желае най-подире

да остави той кости?

Дали на чужбина?

Не там, о дружина,

но там — на родина!

Ах, родино! Ах, светиньо,

ще склоня л’под теб глава?

Ух, чужбиньо! Ух, пустиньо,

Ще л’ся от теб отърва?

Ох, тежка судбина —

тук аз да загина,

далеч от родина.

Вестник „Гайда“, 1865 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.